**2. számú Kiegészítés**

**az Önkormányzat 2015. évi költségvetési rendeletének módosításáról szóló előterjesztéshez**

**A helyi közösségi közlekedés 2015. évi támogatásához kapcsolódó pályázat**

A Magyar Köztársaság 2015. évi központi költségvetéséről szóló 2014. évi C törvény 3. mellékletének I/5. pontjában meghatározott felhatalmazás alapján a közlekedésért felelős miniszter kiadta a helyi közösségi közlekedés támogatásáról szóló pályázati kiírását.

Ez alapján az igénylés feltétele többek között az önkormányzat – képviselőtestületi határozatba foglalt – nyilatkozata arról, hogy a tárgyévet megelőző évben mekkora összegű támogatással járult hozzá a helyi közösségi közlekedés működtetéséhez, fejlesztéséhez, valamint, hogy a helyi közösségi közlekedést tárgyévben folyamatosan fenntartja. Emellett nyilatkozni kell a szolgáltatóval kötött közszolgáltatási szerződésről is.

A pályázatot 2015. június 11.-ig kell a Magyar Államkincstár által üzemeltetett elektronikus rendszerben rögzíteni, és az azt követő munkanapon (2015. június 12.-én) postára adni.

Kérem a Tisztelt Közgyűlést, hogy a mellékelt határozati javaslatot fogadja el.

**Kaposvár, 2015. június 3.**

**Szita Károly**

**polgármester**

**HATÁROZATI JAVASLAT:**

1. Kaposvár Megyei Jogú Város Közgyűlése felhatalmazza a Polgármestert a helyi közösségi közlekedés 2015. évi támogatására pályázat benyújtására, s a pályázathoz kapcsolódóan az alábbiakról nyilatkozik:
2. A Közgyűlés a helyi személyszállítási közszolgáltatást 2015. január 1-jétől 2015. december 31-ig folyamatosan fenntartja.
3. Kaposvár Megyei Jogú Város Önkormányzata 2014. évben a Kaposvári Tömegközlekedési Zrt. részére a helyi közlekedés működtetéséhez (folyamatos üzemeltetéséhez és eszközfenntartási ráfordításaihoz), valamint fejlesztéséhez nettó 149.100 ezer Ft azaz egyszáznegyvenkilenc-millió egyszázezer forint saját forrásból származó, vissza nem térítendő önkormányzati támogatással járult hozzá.
4. Kaposvár Megyei Jogú Város Önkormányzata a személyszállítási szolgáltatásokról szóló 2012. évi XLI. törvény 24 § (6) bekezdése alapján közvetlen odaítéléssel kötötte meg a közszolgáltatási szerződést a Kaposvári Tömegközlekedési Zrt.-vel.

 Felelős: Szita Károly polgármester

 Közreműködik: Molnár György igazgató

 Határidő: 2015. június 12. (Magyar Államkincstárhoz való benyújtás)